Papersnake/gushiwen huggingface dataset:
赠陈守道
苏轼（宋代）

一气混沦生复生，有形有心即有情。
共见利欲饮食事，各有爪有头角争。
争时怒发霹雳火，险处直在嵌岩坑。
人伪相加有余怨，天真丧尽无纯诚。
徒自取先用极力，谁知所得皆空名。
少微处士松柏寒，蓬莱真人冰玉清。
山是心兮海为腹，阳为神兮阴为精。
渴饮灵泉水，饥食玉树枝。
白虎化坎青龙离，锁禁奼女关婴儿。
楼台十二红玻璃，木公金母相东西。
纯铅真汞星光辉，乌升兔降无年期。
停颜却老只如此，哀哉世人迷不迷。
风幡堂
方信孺（宋代）

碓头一语便投机，若说风幡是落迟。今日堂中容百众，不知那个可传衣。
上清宝鼎诗二首
李白（唐代）

朝披梦泽云，笠钓青茫茫。
寻丝得双鲤，中有三元章。
篆字若丹蛇，逸势如飞翔。
归来问天老，奥义不可量。
金刀割青素，灵文烂煌煌。
咽服十二环，奄见仙人房。
暮跨紫鳞去，海气侵肌凉。
龙子善变化，化作梅花妆。
赠我累累珠，靡靡明月光。
劝我穿绛缕，系作裙间珰。
挹子以携去，谈笑闻遗香。
五言杂兴七首 其五
朱松（宋代）

读书评世故，自许了无猜。忽然抚机会，往往凿枘乖。

时难既可叹，道大未易涯。归来卧看屋，吾意亦悠哉。
同崔傅答贤弟
王维（唐代）

洛阳才子姑苏客，桂苑殊非故乡陌。九江枫树几回青，

一片扬州五湖白。扬州时有下江兵，兰陵镇前吹笛声。

夜火人归富春郭，秋风鹤唳石头城。周郎陆弟为俦侣，

对舞前溪歌白纻。曲几书留小史家，草堂棋赌山阴野。

衣冠若话外台臣，先数夫君席上珍。更闻台阁求三语，

遥想风流第一人。
郡圃洗心亭宴坐对春物因书所见
宋庠（宋代）

尽昼山楹坐，居然外物身。野葵能向日，怖鸽解投人。

万萼融朱蜡，平芜识绀茵。须知无事处，堪养不才臣。
流觞亭并次韵二首
秦观（宋代）

缥缈云峦欲尽头，洒然华构引飞流。
朱盘潋灩开冰监，碧甃萦纡走玉虯。
毛骨渐惊超浊界，风烟骤觉变清秋。
更怜白足如霜句，可羡溪边六逸游。
同诸公饯望元因宿谷隐以何当风雨夜复此对床眠为韵分得对此二字 其二
李廌（宋代）

秋江冒后土，馀潦满沟浍。行人泥没辀，腐黍乱荒荟。

结客山中游，风雨在颠沛。峥嵘栋宇下，磊落宜我辈。

还同竹溪逸，笑傲盼庭桧。繁阴阻杖屦，曀曀几弦晦。

谁能决顽云，共此明月对。
上立斋先生十首以有官居鼎鼐无宅起楼台为韵 其十
戴炳（宋代）

小草有远志，埋没同蒿莱。风霜坐相欺，冉冉成枯荄。

我公下白屋，意重黄金台。傥借伯乐顾，未信终驽骀。
次韵桂林经略李尚书投赠之句三首 其二
汪藻（宋代）

东越更新组，南阳别旧庐。中原犹铁马，远使只铜鱼。

荒俗宜深问，遗蛮勿重锄。归来正黄阁，将略自公馀。
山居四十首 其三
栯堂（元代）

自知疏拙不可变，深入寒云千万层。夜火晴收枫坞叶，午茶寒煮石池冰。

青林有雀安知鹄，碧海非鹍不化鹏。从此世人寻不到，乱山无路石棱棱。
杂曲歌辞。一片子
佚名（唐代）

柳色青山映，梨花雪鸟藏。绿窗桃李下，闲坐叹春芳。
月
詹初（宋代）

水中月影还是影，天上一真影万川。
水里月影人共识，一真谁复见先天。
颂古二十五首
释崇岳（宋代）

出得出不得，攧落精灵窟。
何处不风流，祖师无妙诀。
立斋挽诗
陆文圭（元代）

少日增庭秀，暮年山泽胩。
吟魂绕花竹，客咏渍江湖。
莫唱贞元曲，空遗洛社图。
绝娄埋片玉，幸喜产双珠。
顾与成送犀带纻履受履还带
邵宝（明代）

箧笥逢灾一荡然，故人带履荷相怜。欲行我已违初志，在得人还看老年。

台省无声犹实地，山林有梦岂通天。小诗甚愧琼瑶报，又向东邻乞简笺。
闻官军已临贼境
李彭（宋代）

闻道官军至，戈鋋压贼壕。鼎鱼犹未腐，穴兔竟何逃。

锐气连全楚，皇恩贷尔曹。洗兵无复用，欢喜荐春醪。
送荆门王广文之官
李昴英（宋代）

京都士如云，一见知好修。
未尝文文饭，已替肉食谋。
炎门耻曳裾，漫郎肯从游。
惊座吐倔奇，奇尘觉我羞。
穷边人惮之，长笑驱行舟。
远烽乱夕烟，戎马骄高秋。
清野空子衿，丛棘荒半流。
此去欲何之，幕府应拔尤。
吾道岂空谈，取胜在一筹。
献馘早归来，平步班瀛洲。
客枕不寐二首
陈造（宋代）

老羡平生睡作魔，矧因多病覆金荷。
起凭曲几频搔首，如此迢迢良夜何。
绍兴祀大火十二首 其三 降神用《高安》。
郊庙朝会歌辞（宋代）

小大率礼，不愆于仪。展采错事，秩祀孔时。维今之故，阅我数度。

修厥典常，神其来顾。
送吕希彦司门通判河阳
文同（宋代）

行父须生公相家，修洁不类在纨绮。
岂惟浩荡爱古学，实亦纵纨晓时事。
孟州之民尔何幸，一旦得此贤半刺。
定知未几政清简，日日案头诗满纸。
河阳花开酒休{左言右尼}，太行云飞楼好倚。
若因行县至盘谷，为访其间隐君子。
论语绝句 其六十六
张九成（宋代）

子张闻语便书绅，太似胸中未识真。忠信笃钦非外物，当于行处用精神。
瑞鹤仙（赠道女陈华山内夫人）
吴文英（宋代）

彩云栖翡翠。听凤笙吹下，飞軿天际。晴霞翦轻袂。澹春姿雪态，寒梅清泚。东皇有意。旋安排、阑干十二。早不知、为雨为云，尽日建章门闭。
堪比。红绡纤素，紫燕轻盈，内家标致。游仙旧事。星斗下，夜香里。□华峰□□，纸屏横幅，春色长供午睡。更醉乘、玉井秋风，采花弄水。
腊月二日携家城东观梅夜归 其三
张栻（宋代）

晴日东山饱看花，归来野路已昏鸦。坡头认得疏篱处，薝卜林中李老家。
句
楼钥（宋代）

门前莫约频来客，坐上同观未见书。
宿灵石方丈
陈著（宋代）

偶因尘隙游灵石，不觉夷犹到夜深。
坐对半窗山月影，参成一片白云心。
螀著露更相调，老叶无风也自吟。
分得僧床伴僧梦，梦阑诗料满山林。
纸帐
李龙高（宋代）

毿巾几幅蹙鳞鳞，四面清香拥幻身。
夜半梦回花也笑，想君不是饮美人。
夜宿思湖口系缆芦苇间夜半闻丛中有声舟人惊起终夕为之不寐
王十朋（宋代）

老境残秋路入荆，眼中何物不关情。芦花间蓼红依白，江水归湖浊带清。

狐兔丛深应自贺，鱼龙穴浅已相惊。扁舟夜宿无人境，展转无眠到五更。
和人
陈善（宋代）

鲛绡巧织在深泉，不与人间机杼联。
要知妙在笔墨外，第一莫为醒者传。
寿太岳社弟五十
林耀亭（清代）

青灯况味旧生涯，坐拥皋比岁月赊。古帖书临僧智永，绛帷徒授女侯芭。

玉台久已传新咏，乔木真堪羡故家。恬澹人宜臻上寿，逍遥深喜悟南华。
白雀返棹李王二子送余过虞山下作四绝句
王宠（明代）

绕郭围屏十八里，尚湖华荡舒其前。
山明水丽照斜日，一片天池千朵莲。
和潞公行及白马寺得留守相公书云名园例惜好
司马光（宋代）

云汉成章湛露晞，都门宴饯羽觞飞。
谢安不复东山去，争似阿衡得谢归。
寿母生朝 其二
朱熹（宋代）

敬为生朝举一觞，短歌歌罢意偏长。愿言寿考宜孙子，绿鬓朱颜乐未央。
迓金国聘使舟中逢玉簪花
袁说友（宋代）

扁舟伊轧乱秋声，花下新凉暑不侵。
浓叶衬成螺展髻，芳苞拆尽玉垂簪。
谁将茉莉评高下，未必清香较浅深。
把酒问花花不语，微吟空伴小蛩吟。
和李达之庚寅秋雨三首 其三
王安中（宋代）

邻僧雨不出，粥饭听钟鱼。事与吾辈异，一身易赢馀。

而我千指吾，食此半编书。饥驱欲何之，投瓜望琼琚。

侧闻州祷晴，早愿光景舒。祠官莫惮烦，沾湿秪台舆。
早发金钩店寄奚十唐大二茂才
窦常（唐代）

出门山未曙，风叶暗萧萧。月影临荒栅，泉声近废桥。

岁经秋后役，程在洛中遥。寄谢金门侣，弓旌误见招。
贺新郎（用前韵再赋）
辛弃疾（宋代）

肘后俄生柳。叹人生、不如意事，十常八九。右手淋浪才有用，闲却持螯左手。谩赢得、伤今感旧。投阁先生惟寂寞，笑是非、不了身前后。持此语，问乌有。

青山幸自重重秀。问新来、萧萧木落，颇堪秋否。总被西风都瘦损，依旧千岩万岫。把万事、无言搔首。翁比渠侬人谁好，是我常、与我周旋久。宁作我，一杯酒。
满庭芳 送友人还会稽
黄周星（明代）

新绿方浓，残红尽落，多情正自凝眸。不堪南浦，又复送归舟。

便凝江郎作赋，也难写、别恨离愁。消魂久，斜阳芳草，天际水悠悠。

问君何处去，若耶溪畔，宛委山头。有千岩竞秀，万壑争流。

愧我江湖迹遍，到如今、仍坐书囚。迟君至，开襟散发，咏月醉南楼。
庐山
章云心（宋代）

晚眺青牛谷，晨游白鹿山。
乾坤何日老，今古几人闲。
卉木烟华紫，江湖雨气斑。
聘君犹在否，怅望隔云关。
不见梅再用来字韵
朱熹（宋代）

旧岁将除新岁来，梅花长是雪毰堆。如何此日三州路，不见寒葩一树开。

野水风烟迷惨澹，故园霜月想徘徊。夜窗却恐劳幽梦，速把新诗取次栽。
感时事作
晁载之（宋代）

森森月里栽丹桂，历历天边种白榆。虽未乘槎上霄汉，会须沈网取珊瑚。
题画
沈澄（明代）

采尽芙蓉秋不知，水声流去少年时。
西风吹醒江南梦，月色满船歌《竹枝》。
白伯伦仪部移居夜阶助甫司封访之席上赋得卜居赤甲迁居新两见巫山楚水春十四韵
宗臣（明代）

落月频催酒，群星低送人。句中杨柳色，不是五陵春。
岳麓寺
孙先振（清代）

碧藓苍苔路几重，禅关终日白云封。定中老衲须眉古，春尽深云草木浓。

百丈寒流朝洗钵，数声空翠晚鸣钟。六朝风景虚岑寂，剩有岩前一树松。
五月二日避贵寇入洞庭湖绝句
陈与义（宋代）

鼓发嘉鱼千面雪，乱帆和雨向湖开。
何妨南北东西客，一听湘妃瑶瑟来。
同光禄弟冬日述怀
崔泰之（唐代）

吾族白眉良，才华动洛阳。观光初入仕，应宿始为郎。

飞萤玩书籍，白凤吐文章。海卿逾往雅，河尹冠前张。

择才绥鄢郢，殊化被江湘。高楼临广陌，甲第敞通庄。

列馆邙山下，疏亭洛水傍。昌年赏丰陌，暇日悦林塘。

衣冠皆秀彦，罗绮尽名倡。隔岸闻歌度，临池见舞行。

门庭寒变色，棨戟日生光。穷阴方叆叇，杀气正苍茫。

感时兴盛作，晚岁共多伤。积德韦丞相，通神张子房。

吟草遍簪绂，逸韵合宫商。功名守留省，滥迹在文昌。

家园遥可见，台寺近相望。无庸乘侍谒，有暇共翱翔。

棣华依雁序，竹叶拂鸾觞。水坐怜秋月，山行弄晚芳。

恩华惭服冕，友爱勖垂堂。无由报天德，相顾咏时康。
塞上逢故人
王建（唐代）

百战一身在，相逢白发生。
何时得乡信，每日算归程。
走马登寒垄，驱羊入废城。
羌笳三两曲，人醉海西营。
题文文山天祥遗墨
方回（元代）

年踰弱冠唱枫宸，海内文章第一人。孰谓国家无厄运，从来天地有忠臣。

此声不朽垂千古，今岁犹存仅七旬。二十五年九原底，刚风夜夜薄星辰。
题玄麓山八景 其七 飞雨洞
宋濂（明代）

飞泉洒成雨，洗尽尘土胸。欲持青芙蕖，去㴞赤鲩公。
双溪方伯夏初见过就饮石几留诗次韵
曹嘉（魏晋）

舅家石几何玲珑，瑶色金姿花树丛。拂玩自成今日会，扣歌真见古人风。

苍烟野径双樽里，碧簟凉云小阁东。独喜馆甥重有处，百年吟卧此心同。
喜雪二首
吴潜（宋代）

黄竹歌中百姓欢，去天近处雪花乾。
蔡洄事业方归度，剡曲风流欲访安。
便觉光辉生万里，定知润泽被三韩。
衰颓老守煨残芋，白战犹堪上将坛。
同泰寺
杨备（宋代）

佛事庄严国力疲，照天金碧倚栏危。
沉檀炉上烟云合，恰似当年煨烬时。
陪赵丞饮东轩
刘过（宋代）

冠盖如云许后陪，酒红医老上吾腮。
转旋舞影乾坤窄，摇撼歌声风雨来。
鱼纲撒池莲叶老，龙涎熏坐桂花开。
群娥捧劝同文字，商略西风更百杯。
慈乌曲
钱淑生（清代）

慈乌哑哑枝上啼，乳乌拍拍高复低。乳乌飞起慈乌喜，乳乌堕复慈乌止。

乌飞乌止各有心，团团且绕栖巢林。一乌远出衔虫豸，一乌守巢护乌子。

何时乳乌毛羽成，反哺酬恩见物情，人生抚儿亦如此，抚儿望儿良有以。

哀哀惟我独虚生，累亲无计徒吞声。感此慈乌坐无语，心酸骨折泪如雨。
竹答柳
杨亿（宋代）

我自虚心者，君能百尺芳。
未闻凌雪秀，唯解刺天长。
叶密招禽宿，皮枯任蠹藏。
他年丹穴凤，恐不集垂杨。
菩萨蛮
程垓（宋代）

去年恰好双星节。鹊桥未渡人离别。不恨障云生。恨他真个行。

离涯消息近。不见乘莺影。楼外鹧鸪声。几回和梦惊。
河传
陈维岱（清代）

风起。村里。暝烟缠作，柴门都闭。清霜历历堕前堤。

星稀。月明乌夜啼。

小窗寂寞凝寒色。秋萧瑟。灯景昏如墨。酒初醒。梦难成。

伤情。闲愁堆二更。
咏残灯诗
纪少瑜（南北朝）

残灯犹未灭，将尽更扬辉。唯馀一两焰，才得解罗衣。
假中对雨呈县中僚友
韦应物（唐代）

却足甘为笑，闲居梦杜陵。
残莺知夏浅，社雨报年登。
流麦非关忘，收书独不能。
自然忧旷职，缄此谢良朋。
浣溪沙·绿柳藏乌静掩关
晏几道（宋代）

绿柳藏乌静掩关。鸭炉香细琐窗闲。那回分袂月初残。
惜别漫成良夜醉，解愁时有翠笺还。欲寻双叶寄情难。
暑夕待月庭下夜深方归
文同（宋代）

昼蝇方少夜蚊多，摇脱霜纨奈热何。
独向中庭待明月，一身清露泻金波。
西江月
朱敦儒（宋代）

琴上金星正照，砚中瞿鸟眼相青。闲来自觉有精神。心海风恬浪静。

且喜面前花好，更听林外莺新。瓮头清辣洞庭春。醉里徐行路稳。
淳熙三年发皇后册宝十三首
佚名（隋代）

椒涂兰驭，河润山容。
副笄在首，社衣被躬。
静女其姝，实翼实从。
自彼西閤，聿来殿中。
送苏季真赴湖北宪司属官
韩元吉（宋代）

忆昔闻君未相识，春雨系船吴市侧。
逆风白浪不成行，坐听亲朋谈历历。
岂意飘零晚相见，俱捧江东从事檄。
拙鸠未省厌榆枌，威凤谁令安枳棘。
今年喜君若有遇，去我还为远行役。
一樽忍话故园事，童穉吁嗟发今白。
君家声名塞宇宙，翰墨纵横富奇策。
未容世职践明光，聊佐輶车司郡国。
衡山洞庭忽在眼，禹牒黄车有遗迹。
诗成不用吊灵均，为访桃花招隐客。
偈颂六十七首
释原妙（宋代）

万法归一，一归何处。
狭路相逢，两手分付。
逴得便行，黄河三千年一度清。
晚春书事二首 其一
谢薖（宋代）

春来畏病不饮酒，孤负山南山北花。有客款门惊剥啄，无人追韵得车斜。

独酬砌下二三子，岂忆城南韦杜家。不畏诗穷嫌水厄，时时搜句煮新芽。
折桂令·拟张鸣善
倪瓒（元代）

草茫茫秦汉陵阙，世代兴亡，却便似月影圆缺。山人家堆案图书，当窗松桂，满地薇蕨。
侯门深何须刺谒？白云自可怡悦。到如何世事难说，天地间不见一个英雄，不见一个豪杰！
颜鲁子挽诗 其一
蔡戡（宋代）

耆旧三朝望，廉平百吏师。爱民先节用，直道靡容私。

自视一无愧，真成三不欺。遗民应罢市，泪堕岘山碑。
云门寺
蔡冠卿（清代）

忆昔云门月正明，烦襟消尽觉神清。
林泉自濯尘埃事，松桧静含风雨声。
山鬼听经藏户牖，野猿偷果堕檐楹。
几年京洛缁尘满，何日临流一濯缨。
蚬子赞
释心月（宋代）

古庙炉灰冷，长江烟水寒。
再三捞摝得，难上酒台盘。
偈颂一百二十三首
释祖钦（宋代）

觅起处不得，寻觅处无地。
见色元来见心，见了元来不是。
是不是，镜不照镜兮水不洗水。
赠别王侍御赴上都
韩翃（唐代）

翩翩马上郎，执简佩银章。西向洛阳归鄠杜，

回头结念莲花府。朝辞芳草万岁街，暮宿春山一泉坞。

青青树色傍行衣，乳燕流莺相间飞。远过三峰临八水，

幽寻佳赏偏如此。残花片片细柳风，落日疏钟小槐雨。

相思掩泣复何如，公子门前人渐疏。幸有心期当小暑，

葛衣纱帽望回车。
柳枝词 其三
俞玫（清代）

湖山风雨系归心，新绿帘栊画阁阴。此日苏堤重倚棹，酒痕未抵别愁深。
茅经历之嘉兴道过野寓因赠
虞堪（明代）

省郎南郡之官去，百里岂惊行路难。不谓野人疏世务，谩劳舟路舣江干。

沙汀寂寞浮鸥冷，城郭萧条劲草寒。自古循良须赞画，好垂竹帛向人看。
秋山
邓云霄（明代）

秋山丛桂暗松门，黄菊西风酒一尊。莫问闲房幽径里，向来离合敢重论。
戊辰闰正月书怀
释行海（宋代）

年年风雨作春愁，天气晴明便出游。
陌上野梅飘趁屐，水边杨柳碍行舟。
踏青尚可酬佳节，拾翠如今愧白头。
近日贪眠长失晓，鸦啼犹拥黑貂裘。
以“长歌意无极，好为老夫听”为韵奉别沔鄂亲友十首 其五
姜夔（宋代）

山阴千载人，挥洒照八极。只今定武刻，犹带龙虎笔。

单侯出机杼，岂是剑舞得。馀波入竹石，绝叹咄咄逼。
飞淙阁
弘历（清代）

引水飞流落碧川，韵天琴镇在窗前。瀑帘何必康王谷，爱此淙淙近且便。
赋得山大丹花为大司马留村吴公寿 其三
屈大均（明代）

谁将铁如意，击碎女珊瑚。散作山丹树，千葩共一趺。

如盘皆赤玉，有火是阳珠。公惠嘉名好，千秋照海隅。
甘泉赋
扬雄（两汉）

孝成帝时，客有荐雄文似相如者，上方郊祀甘泉泰畤、汾阴后者，以求继嗣，召雄待诏承明之庭。正月，从上甘泉还，奏甘泉赋以风。其辞曰：

惟汉十世，将郊上玄，定泰畤，雍神休，尊明号，同符三皇，录功五帝，恤胤锡羡，拓迹开统。于是乃命群僚，历吉日，协灵辰，星陈而天行。诏招摇与太阴兮，伏钩陈使当兵。属堪舆以壁垒兮，捎夔魖而抶獝狂。八神奔而警跸兮，振殷辚而军装。蚩尤之伦带干将而秉玉戚兮，飞蒙茸而走陆梁。齐緫緫以撙撙，其相胶轕兮，猋骇云迅，奋以方攘。骈罗列布，鳞以杂沓兮，柴虒参差，鱼颉而鸟䀪。翕赫曶霍，雾集而蒙合兮，半散昭烂，粲以成章。

于是乘舆乃登夫凤皇兮而翳华芝，驷苍螭兮六素虬，蠖略蕤绥，漓虖幓纚。帅尔阴闭，霅然阳开。腾清霄而轶浮景兮，夫何旟旐郅偈之旖旎也！流星旄以电爥兮，咸翠盖而鸾旗。敦万骑于中营兮，方玉车之千乘。声駍隐以陆离兮，轻先疾雷而馺遗风。凌高衍之嵱嵸兮，超纡谲之清澄。登椽栾而羾天门兮，驰阊阖而入凌兢。

是时未轃夫甘泉也，乃望通天之绎绎。下阴潜以惨廪兮，上洪纷而相错。直嶢嶢以造天兮，厥高庆而不可乎弥度。平原唐其坛曼兮，列新雉于林薄。攒并闾与茇䒷兮，纷被丽其亡鄂。崇丘陵之駊騀兮，深沟嵚岩而为谷。往往离宫般以相爥兮，封峦石关施靡乎延属。

于是大厦云谲波诡，嶊嶉而成观。仰挢首以高视兮，目冥眴而亡见。正浏滥以弘惝兮，指东西之漫漫。徒徊徊以徨徨兮，魂眇眇而昏乱。据軨轩而周流兮，忽軮轧而亡垠。翠玉树之青葱兮，璧马犀之瞵㻞。金人仡仡其承锺虡兮，嵌岩岩其龙鳞。扬光曜之燎爥兮，垂景炎之炘炘。配帝居之县圃兮，象泰壹之威神。洪台崛其独出兮，㨖北极之嶟嶟。列宿乃施于上荣兮，日月才经于柍桭。雷郁律于岩窔兮，电儵忽于墙藩。鬼魅不能自逮兮，半长途而下㒹。历倒景而绝飞梁兮，浮蠛蠓而撇天。

左欃枪而右玄冥兮，前熛阙而后应门。荫西海与幽都兮，涌醴汩以生川。蛟龙连蜷于东厓兮，白虎敦圉乎昆仑。览樛流于高光兮，溶方皇于西清。前殿崔巍兮，和氏玲珑。炕浮柱之飞榱兮，神莫莫而扶倾。闶阆阆其寥廓兮，似紫宫之峥嵘。骈交错而曼衍兮，㟎𡽁隗乎其相婴。乘云阁而上下兮，纷蒙笼以掍成。曳红采之流离兮，扬翠气之宛延。袭琁室与倾宫兮，若登高眇远，亡国肃虖临渊。

回猋肆其砀骇兮，翍桂椒而郁杼杨。香芬茀以穹隆兮，击薄栌而将荣。芗呹肸以棍批兮，声駍隐而历锺。排玉户而扬金铺兮，发兰蕙与芎藭。帷弸彋其拂汨兮，稍暗暗而靓深。阴阳清浊穆羽相和兮，若夔牙之调琴。般倕弃其剞劂兮，王尔投其钩绳。虽方征侨与偓佺兮，犹彷佛其若梦。

于是事变物化，目骇耳回。盖天子穆然，珍台闲馆，琁题玉英，蜵蜎蠖濩之中。惟夫所以澄心清魂，储精垂恩，感动天地，逆厘三神者；乃搜逑索偶皋伊之徒，冠伦魁能，函甘棠之惠，挟东征之意，相与齐乎阳灵之宫。靡薜荔而为席兮，折琼枝以为芳。吸清云之流瑕兮，饮若木之露英。集乎礼神之囿，登乎颂祇之堂。建光耀之长旓兮，昭华覆之威威。攀琁玑而下视兮，行游目乎三危。陈众车于东阬兮，肆玉釱而下驰。漂龙渊而还九垠兮，窥地底而上回。风傱傱而扶辖兮，鸾凤纷其衔蕤。梁弱水之濎溁兮，蹑不周之逶蛇。想西王母欣然而上寿兮，屏玉女而却宓妃。玉女亡所眺其清矑兮，宓妃曾不得施其蛾眉。方揽道德之精刚兮，侔神明与之为资。

于是钦柴宗祈，燎薰皇天，皋摇泰壹。举洪颐，树灵旗。樵蒸昆上，配藜四施。东爥沧海，西耀流沙，北熿幽都，南炀丹厓。玄瓒觩䚧，秬鬯泔淡。肸蠁丰融，懿懿芬芬。炎感黄龙兮，熛讹硕麟。选巫咸兮叫帝阍，开天庭兮延群神。傧暗蔼兮降清坛，瑞穰穰兮委如山。

于是事毕功弘，回车而归，度三峦兮偈棠黎。天阃决兮地垠开，八荒协兮万国谐。登长平兮雷鼓磕，天声起兮勇士厉。云飞扬兮雨滂沛，于胥德兮丽万世。

乱曰：崇崇圜丘，隆隐天兮；登降峛崺，单埢垣兮；增宫㠁差，骈嵯峨兮；岭巆嶙峋，洞无厓兮；上天之縡，杳旭卉兮；圣皇穆穆，信厥对兮；徕祇郊禋，神所依兮；徘徊招摇，灵迟迉兮；光辉眩耀，降厥福兮；子子孙孙，长无极兮。
和卢侍御通塘曲
李白（唐代）

君誇通塘好，通塘胜耶溪。通塘在何处，远在寻阳西。

青萝袅袅在烟树，白鹇处处聚沙堤。石门中断平湖出，百丈金潭照云日。

何处沧浪垂钓翁，鼓棹渔歌趣非一。相逢不相识，出没绕通塘。

浦边清水明素足，别有浣沙吴女郎。行尽绿潭潭转幽，疑是武陵春碧流。

秦人鸡犬桃花里，将比通塘渠见羞。通塘不忍别，十去九迟回。

偶逢佳境心已醉，忽有一鸟从天来。月出青山送行子，四边苦竹秋声起。

长吟白雪望星河，双垂两足扬素波。梁鸿德耀会稽日，宁知此中乐事多。
续古二十九首 其六
陈陶（唐代）

杳杳巫峡云，悠悠汉江水。愁杀几少年，春风相忆地。
三十六宫
曾极（宋代）

曲阁便房三十六，欲回舞袖不容身。黄金壁带今安有，笑杀宣和大内人。
牡丹三首 其二
刘敞（宋代）

宫女妆花不必匀，浅红深紫自争新。已能含笑惊愁眼，枉是无言对暮春。
和正闰晦日
韦骧（宋代）

孟陬闰晦半春光，夜刻初消昼刻强。谷鸟有声皆得意，林花无处不飘香。

池经夕雨添新渌，柳舞东风发故狂。亭压高城延过躅，湛然清兴引杯长。
杂曲歌辞 鹧鸪词
李益（唐代）

湘江斑竹枝，锦翼鹧鸪飞。处处湘阴合，郎从何处归。
州学遇刘元煇胡子游二首
方回（元代）

小儿今忽六旬翁，尚忆无人鬼啸风。
三岁棘闱悬造化，两时饭鼓老英雄。
致身卿相谈何易，责备春秋论亦公。
靡灭山林心不愧，岂无穷者胜于通。
睡轩三首
朱翌（宋代）

意马心猿不用忙，睡乡深处解行装。
华山闻有希夷子，安得斯人与对床。
送李弦殿院赴阙
范仲淹（宋代）

寂寥门巷每相过，亲近贤人所得多。
今日九重天上去，濉阳孤客奈愁何。
和倪尚书生祠
赵希逢（宋代）

风流酝藉绝绚都，鍊得身形似鹤癯。要为阎闾伸郁抑，促教松菊就荒芜。

贪残安得市中虎，恩爱由遗屋上乌。不识在朝共尔位，用心皆似若人无。
楞严六根 其六 意根了知
释慧远（宋代）

金色头蛇意根灭，圆明了知无处雪。草鞋跟断眼皮横，善财拄杖生三节。
刘直孺示拙逸诗编且命着语
朱南杰（宋代）

拙自愚中来，逸与怠相比。
限界固分明，差忒亦容易。
人心自有机，天下本无事。
更参大学章，终始一诚意。
画笥有二 其二
刘克庄（宋代）

高帝开江左，如天有太阳。迎归皇太后，放出小流娘。
岱顶观日出
王东槐（清代）

卧听松风万壑雷，披衣携杖步崔嵬。地中红日深更见，天外仙霞横海来。

绝顶高寒历冰雪，前朝封禅认莓苔。磨崖细读开元字，却笑秦皇空霸才。
赋黄香梅绝句八首正月二十三作时筑楼居将就
李壁（宋代）

春风一树斩新开，尽日花边转几回。
怪底玉颜含瘴色，谪仙曾住夜郎来。
山中寄姑苏守悴
陈舜俞（宋代）

莫厘山头万家橘，震泽閒人一叶舟。
林袅金丸出篱落，浪喷雪阵上汀洲。
云生缥缈吟魂远，日入穹窿醉望收。
不禁五湖容小隐，为传篇什谢苏州。
偈颂七十六首
释师范（宋代）

九日重阳节，东篱赏菊花。
歌欢公子事，淡薄野僧家。
破镜
杜牧（唐代）

佳人失手镜初分，何日团圆再会君。

今朝万里秋风起，山北山南一片云。
句
赵崇嶓（宋代）

苑墙当北斗，宫树近朝阳。
龙山睡起了观上人见过
伍启泰（明代）

拥被吟残风满林，何期支遁忽相寻。香侵几上飞花雨，云护庭中度锡阴。

尘断秪须终日坐，壁空惟有野蛩音。欲知此日挥玄麈，无限高谈只印心。
梦回
林景熙（宋代）

梦回荒馆月笼秋，何处砧声唤客愁。
深夜无风莲叶响，水寒更有未眠鸥。
寒食日过枣团店
白居易（唐代）

寒食枣团店，春低杨柳枝。酒香留客住，莺语和人诗。

困立攀花久，慵行上马迟。若为将此意，前字与僧期。
题胡长史所藏风晴雨嫩墨竹四首 其四
管讷（明代）

旧本曾于醉日栽，新梢今己拂云开。萧萧箨向风前落，细细香从雨后来。

渐有微阴侵墨沼，且无虚籁过琴台。明年二月春雷起，秪恐绷儿破紫苔。
满江红
冒禹书（清代）

整日恹恹，寻不出、病在何处。苦挨着、碎雨零风，恁般凄楚。

别燕离鸿悲故土，春花秋月伤禾黍。羡鹣鹣、对对自双双，常相伍。

心头事，何须数。昔时恩，难枚举。纵盟深山海，空言无补。

青鸟音遥魂梦杳，蓬瀛人隔云山阻。任一生、未了又重期，空辜汝。
和通判直阁立春闻莺 其一
姚勉（宋代）

寂寂江城又立春，土牛何物竟无神。试倾官酒梅花畔，不似园丁菜把新。

綵胜岂留良夜梦，纸窗静拂隔年尘。东风毕竟于人好，早有莺声入鬓唇。
元道席上得秋风为题下为韵送广信舍弟
韩维（宋代）

秋风感人切，况在欲别者。
狂翻断蓬转，寒助离樽泻。
吹云急燕雁，猎草嘶代马。
莫作塞垣声，端令客泪下。
和章序臣梅花二首
王之道（宋代）

三月诗筒绝往来，有时谈麈许追陪。
梅花雅欲撩佳句，犯雪凌霜为我开。
酬令狐相公六言见寄
刘禹锡（唐代）

已嗟别离太远，更被光阴苦催。吴苑燕辞人去，

汾川雁带书来。愁吟月落犹望，忆梦天明未回。

今日便令歌者，唱兄诗送一杯。
奉和鲁望白鸥诗
皮日休（唐代）

雪羽褵褷半惹泥，海云深处旧巢迷。池无飞浪争教舞，

洲少轻沙若遣栖。烟外失群惭雁鹜，波中得志羡凫鹥.

主人恩重真难遇，莫为心孤忆旧溪。
喜雪
谢晋（明代）

一冬悭雨水，四野望阴云。不意苍穹变，俄看瑞雪纷。

槁枯回地脉，恩泽仰天君。岁暮无聊客，惟应赖酒醺。
金城榕色用邑乘题
罗万杰（明代）

郁葱乔树傍城隈，黛色霜根翠几回。别有孤姿淩雪霰，犹馀老几伴苔莓。

悬梢日影遥参汉，韵叶风声欲撼雷。最是炎州垂荫久，清阴好并召棠推。
小重山 秋闺
纪映淮（清代）

萧瑟幽闺更漏长，庭前丛桂发、暗飘香。月明露白渐生凉，轻风起、时拂郁金裳。

远雁一行行，相看还伫立、怯空房。幽怀几许总难量，兰缸灺、花影欲窥窗。
题适安隐居
张炜（宋代）

萝蔓纫岩竹翳闾，天然幻出隐人居。
客来欲问山中趣，挂壁丝桐插架书。
悼翁仲立达州
陈傅良（宋代）

淮幙何多誉，巴城仅一麾。
最书肤使上，好语近臣知。
筚路江山久，维舟日月迟。
空怀归报牍，不逮劳还时。
题王居士所藏王友画桃杏花二首
黄庭坚（宋代）

凌云一笑见桃花，三十年来始到家。
从此春风春雨後，乱随流水到天涯。
怀姚匡叔时在岭南
朱多炡（明代）

老去高游兴，南方不可居。新愁攻短发，清泪染长裾。

吊影烽烟里，全生瘴疠馀。梅花空满眼，珍重岭头书。
霜天晓角 其二 晓起
毛奇龄（清代）

柳烟如织。病起逢寒食。昨夜东风吹紧，花梢上，雨来急。

晓开铜镜立。镜光涵晓色。惊见浓云堆下，梨花月，一轮白。
癸巳岁吉甫圜丘摄事合于中书后阁…呈集贤院诸学士
李吉甫（唐代）

淮海同三入，枢衡过六年。庙斋兢永夕，书府会群仙。

粉壁连霜曙，冰池对月圆。岁时忧里换，钟漏静中传。

蓬发颜空老，松心契独全。赠言因傅说，垂训在三篇。
次韵友人寄牡丹
郭印（宋代）

我居不识春，春至验鸟语。
谁知有芳丛，远在幽人墅。
千葩笼雾縠，万朵罗烟缕。
盛开笑白日，半落啼红雨。
馀花自臣妾，天公费机杼。
赏玩应亡厌，分来傥相许。
秾姿忽在眼，微馥惊穿户。
初观但妖韶，细看尤媚妩。
尚想压枝态，未易此间伍。
何当就花饮，不忧肠胁腐。
偈颂一百四十一首
释师范（宋代）

智度菩萨母，容受一切法。
然於一切法，而离分别相。
分别即离，诸法如如。
蜀江万派朝沧海，闽岭千寻插太虚。
鄂州戎治静憩亭
戴复古（宋代）

幽亭何处寻，岩树碧森森。
独坐生云石，少安经世心。
伴人双鹤立，多事一蝉吟。
提剑翻然起，中原秋草深。
入蜀江上对月
赵抃（宋代）

照不私毫发，波光上下浮。明馀到琴淡，清极入诗幽。

忽认江湖昼，浑疑天地秋。閒云勿轻蔽，有客坐孤舟。
赣州明府杨同年挽歌词
范成大（宋代）

忆昔龙门化，曾容雁塔陪。
逡巡九闰过，迢递一书来。
未报错刀赠，惊传丹旐回。
辰阳隔江渚，空些楚词哀。
估客有自蔡州来者感怅弥日
陆游（宋代）

百战元和取蔡州，如今胡马饮淮流。
和亲自古非长策，谁与朝家共此忧？
挽吴给事芾
孙应时（宋代）

与世栽桃李，身间意不衰。
涓尘犹奖录，尺雨各扶持。
永恨登门约，空传堕泪碑。
微生渺何极，不敢负公知。
七言记德诗三十首谨献司徒相公·陈情
崔致远（唐代）

俗眼难窥冰雪姿，终朝共咏小山词。
此身依托同鸡犬，他日升天莫弃遗。
戒好色
安祯（清代）

钟情花柳逞风流，伐髓枯精最可忧。迷恋红裙多败德，劝君磨去上青楼。
湘春夜月 观灵武陆氏所藏仇十洲临李龙眠白描《龙女牧羊图》
杨夔生（清代）

听琤瑽，湘灵鼓瑟初终。又早罗袜轻钩，小谪出珠宫。

一点君山月落，盼泾阳霞色，红透天东。只千群羖䍽，驱来浩渺，羞说耕龙。

冰簪敲断，殢人娇怨，直恁惺忪。细认沙头，斑竹有、几丝酸泪，添染愁红。

帛书系未，似羁臣、数遍征鸿。潮又远，觅龙堂何处极空，摇碧谁讯槎风。
读圭塘欸乃集
陆焕然（元代）

宰相归来致政时，圭塘唱和类埙篪。好山好水天开画，难弟难埙日赋诗。

酒斝每从花坞设，钓舟时傍柳阴移。景因人胜千年暇，绿野香山未足奇。
春日小园即事十首
方回（元代）

四十九时初作郡，帆风笠雨十余年。
野花山鸟应相笑，依旧归来无一钱。
答朝士
贺知章（唐代）

钑镂银盘盛蛤蜊，镜湖莼菜乱如丝。
乡曲近来佳此味，遮渠不道是吴儿。
琼林宴归图
庄昶（明代）

永清有仆双赤足，手持一画刚五幅。自云此是琼林图，一幅主五真面目。

琼林宴罢醉归来，十里香尘马蹄速。一日看尽长安花，柳汁宫袍春正绿。

望中隐隐宫阙深，万片綵云人一笏。人间万事岂足荣，进士出身良可录。

进士出身良可录，台阁阿衡俱此卜。从容一代真明良，万古朝堂正都咈。

人臣为报当何如，盛治岂容前史独。愿言一拜各勉旃，稷契皋夔幸毋惑。
春晚客怀 其六
王冕（元代）

诗酒从时适，功名委壮图。
好山随处有，闲客近来无。
冠盖骈三辅，烽尘暗四隅。
余生营计拙，且僦好楼居。
尹丈少稷旧作借竹轩诗数首如雨重时惊入屋梢风微亦得听萧骚之句尤为警拔雨中看竹因用其语作两绝句 其一
赵蕃（宋代）

山居面面皆脩竹，雨重时惊入屋梢。坐诵方斋旧诗句，人间那有续弦胶。
临怀素墨迹
雷思霈（明代）

鸥群鹤侣道人闲，只住青葱竹柏间。
欲买小庄先问水，但逢佳客劝登山。
深林不放云轻出，野艇常邀月共还。
家有怀公颠墨在，临时多染醉毫斑。
汉诏郡县行乡饮酒礼颂诗
洪遵（宋代）

昔在建武，大圣载营。
有臣曰湛，示我汉行。
和寄大庚郭县尉
赵希逢（宋代）

缠腰跨飞鹤，不须上扬州。
直欲抟扶摇，相从汗漫游。
得意广寒宫，阔步玉京楼。
迤逦叫阊阖，惜阶献前筹。
骐骥千里志，縻首成淹留。
少年灯火眼，眵昏岁几周。
汉庭赊策对，唐匦空书投。
抗言不畏避，视死等嬉游。
想应初堕地，早已气食牛。
慨然大勇闻，肯以小怯羞。
一第真分内，谈笑期封侯。
可惜刚比铁，不能曲如钩。
转喉成触讳，身作治世囚。
祸福若自取，行止非人由。
飘零靡底定，踪迹萍梗犹。
虽然遇坎止，未始随波流。
相看得同志，有酒共解忧。
议论发耿耿，正谊不利谋。
仕路几阅人，来往一置邮。
直须早回首，谁能沉复浮。
管见颇自是，君其首肯不。
江上与山间，风月无人收。
不妨为管领，巾车更孤舟。
但得免忧辱，外此复何求。
酹江月（冬至与胡胎仙）
葛长庚（宋代）

因看斗柄，运周天、顿悟神仙妙诀。一点真阳生坎位，点却离宫之缺。造物无声，水中起火，妙在虚危穴。今年冬至，梅花依旧凝雪。

先圣此日闭关，不通来往，皆为群生设。物物□含生育意，正在子初亥末。自古乾坤，这些离坎，日日无休歇。如今识破，金乌飞入蟾窟。
缘识 其四十三
赵炅（宋代）

常负岁寒色，贞姿不动摇。任从霜雪里，凡木易乾燋。
寄李洞秀才
齐己（唐代）

到处听时论，知君屈最深。秋风几西笑，抱玉但伤心。

野水翻红藕，沧江老白禽。相思未相识，闻在蜀中吟。
送蒋员外端公归淮南
韩翃（唐代）

淮南芳草色，日夕引归船。御史王元贶，郎官顾彦先。

光风千日暖，寒食百花燃。惆怅佳期近，澄江与暮天。
绝句二首 其一
朱敦儒（宋代）

谁倚黄旗唤阿瞒，令君终作可怜人。萧然惟有鹿门老，不带孙刘一点尘。
送周文襄公乃孙廷器以画像验塑还吉水
沈周（明代）

土田亘江东，揆赋亿兆计。其多由寸入，所在敢遗地。

太祖太宗时，稽敛或未备。偫收信长属，饕公馂私费。

习久遂玩刑，忘身殉于利。逋迨八百万，空牍劳记注。

岁饷常不及，日究常不治。文襄应简命，妥济受斯寄。

公知法禦患，法疏患乃致。诲盗在慢藏，覂驾在失御。

尽斥宿渔手，令民必躬输。升斗举在公，庾储复官涖。

登积充旧典，罔耗有攸裕。所羡亦不訾，陈因年相次。

户庸及公需，凡百资其出。于时民乐生，朝廷无顾虑。

斡转一时机，扫荡滋深弊。如器之阽倾，援拯暇不遽。

革茹谢苛猛，振蛊匪敛聚。公薨五十年，遗政已莫据。

后继亦多贤，措设各有异。溯惠不可诬，于久乃有祀。

庙貌欲追惟，岁月蔑省记。公姓携绘影，按之求肖似。

外肖衷未然，有愧六二比。才局负心胸，仁义具肝肺。

智谞周聪明，力量发意气。不然是非间，耳耳茅三四。

我喻操镘工，斯得谓能事。工答毋深求，神般不载世。

我闻发咨嗟，时哉则殊势。秋风振江介，白露草木瘁。

游子思故乡，怀图渺西骛。往矣不可留，欲赠言莫既。
送滑道人游庐山
苏颂（宋代）

康王观里采芝田，董奉家边种杏坛。
双屩一筇行到处，应寻岩室养神丹。
赠日本僧演此宗
曾爟（明代）

达摩居嵩九载期，此宗寂寂有谁知。生从日本精三藏，老向云南礼六时。

香满墨池临旧帖，花明春坞咏新诗。别来应有惊人句，好寄东风慰所思。
得雪称贺马上得五十六字
杜范（宋代）

昨夜同云犹未合，晓来一色变山河。
料应天上梅花早，吹落人间柳絮多。
酒兴处怜今老矣，诗肠无奈此情何。
银杯逐马天阶路，何似寒江伴钓蓑。
粤江即事
释今覞（明代）

庾关望迢迢，峡江去何极。以此为新游，悠然欢所历。

东水下建瓴，风帆若驰翼。沿流出怪峰，列树隐危石。

抚景欲知名，耳目费应接。频指问舟人，厌予还缄默。

语笑成独情，微吟见天则。
长灵旧和尚赞
释宗杲（宋代）

厚重如山，严冷似铁。
破毗卢印，坐衲僧舌。
泊出灵源，源清流彻。
指矅灵寒，呼顾兔热。
谓此是长灵眼中重著屑，谓此非长灵知君犹未瞥。
是耶非耶，俱为剩说。
真耶，水中捉月。
而今要见这老人，剔起眉毛须辨别。
嘉州在像吃一槌，陕府铁牛流出血。
岁暮杂感十首
曾国藩（清代）

为臧为否两磋跎，搔首乾坤踏踏歌。
万事拼同骈拇视，浮生无奈茧丝多。
频年踪迹随波活，大半光阴被墨磨。
匣里龙泉吟不住，问予何日斫蛟鼍。
将赴成都草堂途中有作，先寄严郑公五首
杜甫（唐代）

得归茅屋赴成都，直为文翁再剖符。
但使闾阎还揖让，敢论松竹久荒芜。
鱼知丙穴由来美，酒忆郫筒不用酤。
五马旧曾谙小径，几回书札待潜夫。

处处青江带白蘋，故园犹得见残春。
雪山斥候无兵马，锦里逢迎有主人。
休怪儿童延俗客，不教鹅鸭恼比邻。
习池未觉风流尽，况复荆州赏更新。

竹寒沙碧浣花溪，菱刺藤梢咫尺迷。
过客径须愁出入，居人不自解东西。
书签药裹封蛛网，野店山桥送马蹄。
岂藉荒庭春草色，先判一饮醉如泥。
常苦沙崩损药栏，也从江槛落风湍。
新松恨不高千尺，恶竹应须斩万竿。
生理只凭黄阁老，衰颜欲付紫金丹。
三年奔走空皮骨，信有人间行路难。
锦官城西生事微，乌皮几在还思归。
昔去为忧乱兵入，今来已恐邻人非。
侧身天地更怀古，回首风尘甘息机。
共说总戎云鸟阵，不妨游子芰荷衣。
次韵答微之
韩维（宋代）

空门欲问君何得，灭色终非我所能。岑寂欢狂均有待，无相与处是良朋。
偈颂七十二首
释祖钦（宋代）

声色无依，见闻不立。
渡水问鱼踪，过山寻蚁迹。
浣溪沙
程垓（宋代）

薄日移影午暑空。一杯何事便潮红。扇纨挥尽却疏慵。

早睡情怀冰枕外，夜来消息雨荷中。不须留烛眩房栊。
暮春（五首）
周文（先秦）

曾共看花发，无端又落花。
春归君亦去，谁与惜年华。
六代祖师画像赞·四祖大医禅师
释正觉（宋代）

授屈眴衣，秉毗卢印。
师坐西山，名称东震。
蜂服之粉兮春蜜之名，蚌肠之珠兮夜蟾之孕。
远气呈祥，灵枝发旁。
牛头接得融居士，华鸟不来庵外忙。
再用前韵 其二
赵鼎（宋代）

一枝枝自寄深林，何得翻然著意深。塞上亦知无马失，江边谁问有舟沉。

烦君烂漫千钟酒，慰我登临一寸心。醉后狂歌歌更切，未应愁减越人吟。
拜茶
华岳（宋代）

北苑春将半，星槎欲奏功。杵鸣千臼雪，鎗卷一旗风。

盝锦鹦毛翠，签罗象眼红。封成拜玄鹤，飞上紫微宫。
和王常侍登郡楼望山
吕公著（宋代）

四贤当日此盘桓，千百年人尚厚颜。
天下有名难避世，胸中无物漫居山。
事观今古兴亡后，道在君臣进退间。
若蕴奇才必奇用，不然须负一生閒。
湖西九岩为一峰题 其二 翠华岩
陈献章（明代）

来说湖西者，不及华山顶。谁知岩中仙，解作石柱屏。
观辱户部钱尚书和诗饷禄米再成二章上谢
秦观（宋代）

梦里光阴挽不回，掩关独坐万缘灰。
偶因问讯维摩病，香积天中施饭来。
续感兴二十五首 其十六
方一夔（宋代）

我贾贾日本，挂席穷南海。冰夷斗蛟龙，牙角吐光采。

血人以宴娭，窟宅一朝改。赤手拾明月，天幸独我在。

归赴王侯需，价直十百倍。匹夫惜性命，贪冒以贾罪。

歌笑履波涛，竟死复何悔。
归州
汪藻（宋代）

写真不怨毛延寿，视死还同屈大夫。异世同乡俱薄命，空令千载起嗟吁。
题赵四行卷
韩淲（宋代）

淡泊梅都官，苦硬孟东野。韩欧舒而明，徐吕平而雅。

健阔到应刘，高深望屈贾。章泉有斯人，身寄玉山下。
秋夜言怀次高克明韵 其二
祁顺（明代）

吏隐从容际盛时，东华车马任奔驰。天生性分穷何损，雪作襟怀涅不缁。

客邸秋光闲里度，故园山色望中疑。黄花旧有柴桑约，岁晚相寻莫遣迟。
夜意
张耒（宋代）

荒城转五更，北斗向谁倾。
穴鬬时争啮，林栖或自惊。
老来神虑淡，睡足骨毛轻。
石磬催僧粥，低窗枕畔鸣。
纪事 其二
文天祥（宋代）

虎头牌子织金裳，北面三年蚁梦长。借问一门朱与紫，江南几世谢君王。
京兆公池上作
温庭筠（唐代）

稻香山色叠，平野接荒陂。莲折舟行远，萍多钓下迟。

坏堤泉落处，凉簟雨来时。京口兵堪用，何因入梦思。
次韵古愚立冬日观菊
沈说（宋代）

闲绕篱头看菊花，深黄浅紫自窠窠。
清於檐卜香尤耐，韵比猗兰色更多。
九节番疑今日是，一樽未觉晚秋过。
从教白发须簪遍，且任当筵作笑歌。
与宁节推游聘君亭邂逅广汉同游分题得聘字
彭汝砺（宋代）

汉衰至桓灵，王室既不竞。豪杰死党锢，奸嬖偷权柄。

娟娟彼孺子，德誉南州盛。耕稼以自食，羞诣安车聘。

彼非硁硁者，而欲为奇行。未能比禹稷，夫岂惭蘧宁。

我登斯亭上，悠悠发幽兴。高山知仰止，池水不可泳。

鱼戏芙蓉花，凫杂参差荇。嗟叹之不足，俛仰成讽咏。
仙岛游
吴本泰（明代）

絮絮香云出讲台，层层湿翠带潆洄。
虽无弱水三千里，不是仙人不到来。
句 其二
王安中（宋代）

后人谁促渔阳战，旧守犹迁象郡来。
白鹭汀
顾况（唐代）

靃靡汀草碧，淋森鹭毛白。夜起沙月中，思量捕鱼策。
夏生荫堂
曹家达（清代）

鹍鹏怒翮展天涯，亲见胡霜落剑花。下洛宵凉念砧杵，长城春度莽风沙。

乡情寥廓三秋艾，世路浮沉八月槎。应是温泉遗胜迹，桥山吟望手频叉。
画虎行
陆粲（明代）

山人视我画虎图，邀我为作《画虎行》。
我生城郭不识虎，向来浪说真无凭。
自从谪居傍夷落，时惊夜啸风生壑。
似闻行旅遭搏食，往往白骨撑丛薄。
朝来击鼓驱猎徒，於菟中箭人欢呼。
儿童奔走我亦俱，近前谛视摩其须。
初观据地疑未死，金睛荧荧吻血紫。
却归更与展图看，意态狰狞宛相似。
画手尔何人？谁遣为此笔？丹青浅事何足问，物理试思堪
太息。
我闻太平世，野兽恒避人。
吁嗟猛虎今为群，渡河无复逢刘昆。
黄公赤刀伥鬼窃，裴旻李广俱澌灭。
书生徒手无寸铁，对面空令双眦裂。
还君画，为君歌，道上虎迹今转多。
菩萨蛮·飘蓬只逐惊飙转
纳兰性德（清代）

飘蓬只逐惊飙转，行人过尽烟光远。立马认河流，茂陵风雨秋。
光寥行殿索，梵呗琉璃火。塞雁与宫鸦，山深日易斜。
晚行凤游池边作
林希逸（宋代）

为吏常嗟七不堪，偷闲时到小池南。去来共浴凫千百，高下相呼鹊二三。

春放新红梅点点，霜馀旧绿草毵毵。云边数阵鸦归后，远树如山日半含。
卢仁及县丞挽辞
王十朋（宋代）

妙龄才誉冠东嘉，百战功成暮景斜。人在卢前有惭色，礼从戴景独名家。

蓝田美绩谁能记，绛帐奇儿最可夸。乡里搢绅官业冷，因公沦落倍兴嗟。
寒山作吟身势赞
释智愚（宋代）

一句子，有也未。蹙断眉头，做尽手势。靠倒维摩记得无，至今一默喧天地。
颂证道歌·证道歌
释印肃（宋代）

不是标形虚事持，释迦老子要人知。
拈来放去非他物，运水搬柴事事宜。
张漕行部过湘岸有作因次其韵
陈傅良（宋代）

春晚得新霁，草木日夜绿。
阳光初蔽亏，野暝或单复。
美人浮湘波，领此入蓬屋。
故放归帆迟，更呼渔火续。
穷探物精华，尽付诗凡目。
忆昨欣晤对，令我忘休沐。
剧谈酒行希，危坐兵卫肃。
相思正倚楼，所寄忽累幅。
瑰辞堪买贫，轶韵和难属。
自从楚骚兴，悲些逮差玉。
后来数唐人，欸乃岩隈宿。
世无梁昭明，斯文又谁录。
长者峰
成鹫（清代）

久响高峰老古锥，名山随地见威仪。天花过眼能无着，霜雪盈头总不知。

稳坐枯禅同木石，长留古镜照须眉。海螺吹落千山月，正是无情说法时。
清友堂为吕宾峰题
李吕（宋代）

恶草不可近，恶虫不可逢。
草有有钩吻，入口裂其胸。
虫中有细腰，虿尾犹铦锋。
人生涉世故，得不戒游从。
澡心三峡浪，对面九疑峰。
相须济吾事，醖酿如酒醲。
一朝临利害，暗捷同机舂。
个中本无物，薄俗谁我容。
眷彼冰雪姿，气格天所钟。
蟠根便水石，作配宜竹松。
相看世味薄，清坐真意浓。
今时无胶漆，安得如駏蛩。
永结岁寒伴，馨香满蒙茸。
愿为管鲍友，莫继耳余踪。
可能辟三径，吾亦欲推筇。
游空山
王灼（宋代）

阅遍平川至山足，投鞭下马缘山腹。
古柏屹如苍龙起，绝磴盘作长蛇曲。
气力已惫意未歇，市声不到境尤肃。
款门径谒紫金像。邃殿苒苒来香馥。
褰衣却上清虚阁，丛林障我千里目。
嘉名大榜起何人，来者先自叹烦促。
时於缺罅见一一，烟江黛嶂堆青绿。
先人昔此断还往，三年学古忘幽独。
当时诗板今无在，只馀石刻记经轴。
拂尘再诵心欲折，世态万变流光速。
我方投迹随喧閧，文字堆床未尽读。
山中宴坐亦所愿，那得宽闲继前躅。
留连两日同僧饭，更念重来几凉燠。
作诗强写无穷悲，天风为我号寒木。
小桥
姜特立（宋代）

小桥横野涧，物色自阴清。
终日相晤语，松声与水声。
敝裘
谢蕙（清代）

蒙茸毛质已全非，寒夜披来暖亦微。不敢更思狐貉厚，有人还未着棉衣。
种菜
陆游（宋代）

白苣黄瓜上市稀，盘中顿觉有光辉。
时清闾里俱安业，殊胜周人咏采薇。
和友人书怀
卷刚中（宋代）

君似冰壶透里清，岂容随众话锄耕。
自应才大难为用，无奈诗锄益有名。
祸此遗民缘俗吏，扶回兴业赖书生。
欲烦尽挽天河水，一洗当年海上盟。
玉楼春（赠孙守公素）
毛滂（宋代）

三衢太守文章伯。七月政成如戏剧。坐中咳唾落珠玑，笔下神明飞霹雳。

才高莫恨溪山窄。且与燕公添秀发。风流前辈渐无多，好在魏公门下客。
依韵和毅夫百花洲新桥
陆佃（宋代）

省中何必就尚书，且向新桥一振裾。娇女顷嫌撑小艇，偏亲今喜度安舆。

假饶跨鲤终难学，除却垂虹尽不如。从此使衙乌亦好，岂无遗爱在胥馀。
大笔吟
邵雍（宋代）

酒喜小杯饮，诗快大字书。
不知人世上，此乐更谁如。
次韵郑总干
方岳（宋代）

我亦思兮天一涯，樊川诗老此曾家。
九夫容隔秋风浦，一独速眠春雨蛙。
竹屋有灯谁与共，秫田可酿不须赊。
何年又赋高轩过，豆粥犹能办咄嗟。
端阳前一日送官城太守之蜀仍步前韵
慧霖（清代）

一官筹画百重城，锦里犹来早著名。骑鹤未缠腰万贯，听猿先下泪三声。

且将酒醉端阳节，难得诗传蜀道行。傥是淮南遥问讯，为言我辈独钟情。
挽宁谷居士何公三首
何梦桂（宋代）

英雄千古入泉台，八十余龄死更哀。
隐谷云归龙已老，吟坛月更鹤空回。
黄花满地诗人老，青槚成阡吊客来。
白发盖棺公事了，朔风世路正黄埃。
卜居
欧阳鈇（宋代）

此生老矣益飘零，汤饼来年又何所。
是身如寓敢求安，更筑小轩名以寓。
凭谁叫阍与帝语，有客多艰乃如许。
水花为客啼红雨。
沐恩归养卷送吴希之还琼山
张希载（明代）

客里那堪一送君，归心几度逐溪云。九重雨露新承宠，万里舟航只为亲。

煮蕨自知甘列鼎，铺霞偏觉胜重裀。彩衣岁岁堂前舞，不愧当年奉檄人。
沅陵道中观夹岸诸山奇秀可喜
褚廷璋（清代）

绿波如美人，名山似良友。故交萦梦寐，家山别已久。

兹晨觌群皱，若揖若招手。彷佛会面初，合志托侪耦。

或泽如少年，或苍如耆耇。或好如自爱，或奇如独负。

或如望矫足，或如思頫首。或如吟耸肩，或如笑哆口。

或据厂如坐，或连冈如走。或戴树如冠，或垂藤如绶。

貌或庄且严，品或端更厚。质或理而文，气或静以寿。

左右应不暇，仓猝遇惟偶。拟翻志乘名，一一记谁某。

山花知我来，烂漫吐红黝。山鸟知我来，啾啁竞呼雊。

山云知我来，滃郁自纷纠。山灵知我来，万象各开剖。

昌黎赋《南山》，卓荦得未有。我笔弱不振，报之愧琼玖。

层峦影摇江，一别清且浏。俯窥明镜妆，亦不我訾丑。

山川能娱人，有美且兼受。
次韵君会初冬
于石（宋代）

一年好景橘黄时，骤冷惟应瘦骨知。
吠犬频繁堕霜叶，栖鸦不定战风枝。
炉何必试手可热，文未能成鬓欲丝。
春逼寒梅三两点，蹇驴江路试寻诗。
摸鱼儿 白湖吟榭第二集赋白湖观打鱼
姚燮（清代）

上鸥飞、佛昙小阁，阁外春水平迥。日斜雨过凉烟阔，作弄鱼天迥景。

浮半顷。比七里严滩，九曲苕溪静。夕风微紧。看菰叶摇叉，柳花吹簖，山影乱人影。

还自省。年来飘泊萍梗。安能与子偕隐。琼台黄阁高风浪，那识公侯衮衮。

三尺艇。爱些小酒垆，饭灶能安整。钟催天暝。定醉倒船头，约鸥寻梦，星露一蓑冷。
沁园春·小枕屏儿
陈著（宋代）

小枕屏儿，面儿素净，吾自爱之。向春晴欲晓，低斜半展，夜寒如水，屈曲深围。消得题诗，不须作画，潇洒风流未易涯。人间世，但此身安处，是十分奇。笑他富贵家儿。这长物何为著意□。便绮罗六扇，何如玉洁，丹青万状，都是钱痴。假托伊来，遮阑便了，免得惊风侵梦时。何须泥，要物常随我，不物之随。
和慎思与文潜无咎对榻夜话达旦
张耒（宋代）

灯花昨夜已分明，更听朝檐喜鹊声。
明日朱门闭空馆，秋风骏马大梁城。
送再从侄处默
汪琬（明代）

又向长安别，凄然动客愁。秋风吹运道，落日在孤舟？

雁逐江烟下，潮冲楚树流。何时复相见，与续竹林游。
送史供奉啮口都大
梅尧臣（宋代）

河为中国患，亦为中国利。
其患啮堤防，其利通粮馈。
分流入浚啮，万货都城萃。
积淫或暴涨，旱暵或滞疐。
疏导欲其宜，径度有所异。
曩者多邀功，用之殊未至。
十私而五公，岁久害愈炽。
溃溢必归尤，庙堂难决议。
明明圣天子，自选中常侍。
银璫插在貂，身小勇且智。
上从广武城，下及淮与泗。
回险帖凿繁，所画由所寄。
尝以勤厥身，又能和众吏。
前日有尽心，於今病憔悴。
此职方藉人，加餐当自为。
三姝媚（送舒亦山游越）
张炎（宋代）

苍潭枯海树。正雪窦高寒，水声东去。古意萧闲，问结庐人远，白云谁侣。贺监犹狂，还散迹、千岩风露。抱瑟空游，都是凄凉，此愁难语。

莫趁江湖鸥鹭。怕太乙炉荒，暗消铅虎。投老心情，未归来何事，共成羁旅。布袜青鞋，休误入、桃源深处。待得重逢却说，巴山夜雨。
三山先贤祠落成八首 其七
熊鉌（元代）

州牧风化遗，乡贤典刑旧。年代较后先，人品类贤否。

公议岂有情，祀典固非苟。道义思无疆，功言期不朽。
别梅
陆游（宋代）

竹篱数掩傍鱼矶，万点梅花掠地飞。
正喜巡檐来索笑，已悲临水送将归。
影横月处愁空绝，子满枝时事更非。
自古情锺在吾辈，尊前莫怪泪沾衣。
合肥捷
洪亮吉（清代）

合肥城边鼓三下，将军乘舆不跨马。麾幢伞扇沿河堤，兵不贵多还贵寡。

三关关北增高楼，将军闭垒征人愁。征人谁知法中法，法在用强还用怯。

百战孰比将军功，将军岂数曹景宗。原头射猎师不竞，行路空歌霍去病。
过马嵬二首（第二首一作李远诗）
李益（唐代）

路至墙垣问樵者，顾予云是太真宫。
太真血染马蹄尽，朱阁影真天际空。
丹壑不闻歌吹夜，玉阶唯有薜萝风。
世人莫重霓裳曲，曾致干戈是此中。
金甲银旌尽已回，苍茫罗袖隔风埃。
浓香犹自真鸾辂，恨魄无由离马嵬。
南内真人悲帐殿，东溟方士问蓬莱。
唯留坡畔弯环月，时送残辉入夜台。
三闾大夫祠
陈克侯（明代）

泽畔魂应在，犹悬万代悲。楚宫荒草没，澧水古祠遗。

世溷居难卜，天高问岂知。眼看风浪急，莫咏有兰词。
与下夫、朋元游陈侍御园
范成大（宋代）

沙际春风卷物华，意行聊复到君家。
年年我是曾来客，处处梅皆旧识花。
官减不妨诗事业，地寒犹办醉生涯。
城中马上那知此，尘满长裾席帽斜。
重九出游既夕泛舟秦淮见月 其三
林旭（清代）

病发丝丝随叶落，客怀漠漠借船眠。镜中原著通明我，多事看成彻两边。
无尘殿
胡仲弓（宋代）

劫灰飞不到，人迹不曾来。
浪说珊瑚树，空涵玉镜台。
洞虚风度竹，泉冷石无苔。
汩汩樊笼者，何因避世埃。
暮鸟投林和张明教 其二
袁宏道（明代）

霞碧与山红，烟林绘谱中。乍啼缘见月，半妥为梢风。

万点铺沙异，千畦带椟同。莫愁三匝苦，犹胜在金笼。
寒夜怀友杂体二首·其二
王勃（唐代）

复阁重楼向浦开，秋风明月度江来。
故人故情怀故宴，相望相思不相见。
客至当饮酒二首
王安石（宋代）

结屋在墙阴，闭门读诗书。
怀我平生友，山水异秦吴。
杖藜出柴荆，岂无马与车。
穷通适异趣，谈笑不相愉。
岂复求古人，浩荡与之俱。
客至当饮酒，日月无根株。
长相思三首 其一
奕绘（清代）

南望山，北望山，四面重重叠叠山。黄发脚底山。

昨游山，今游山，闻道天台亦好山。明朝更上山。
同谊夫国才饯季然于普门院取壁间五字诗各探
王灼（宋代）

投分前日欢，怆别古人重。
相望一千里，独许明月共。
和知己秋日伤怀
郑谷（唐代）

流水歌声共不回，去年天气旧亭台。

梁尘寂寞燕归去，黄蜀葵花一朵开。
杂题
陆游（宋代）

湖堤疏瘦水杨柳，村舍殷红山石榴。
推户本来随意入，乞浆因得片时留。
浣溪沙
辛弃疾（宋代）

未到山前骑马回。风吹雨打已无梅。共谁消遣两三杯。一似旧无春意思，百无是处老形骸。也曾头上带花来。
秦吉了并序
王佐（汝学）（明代）

口呼万岁祝千秋，羌女金笼占上流。若到上阳供奉日，陇山鹦鹉尽回头。
阳春曲
文彦博（宋代）

颇伤金管遽，仍恨缇光促。四序若循环，百年如转轴。

佳人暮不归，兰苕春又绿。空持绿绮琴，愁弄阳春曲。
寄萧梅村 其二
屠绅（清代）

念旧宁无一纸书，书成五夜更愁予。吴乡暑雨连溪稻，江县腥风满市鱼。

棠荫祇今谁剪伐，柳条如昔尚扶疏。散人自习嵇生懒，千里相思泪有馀。
送彭孕先赴辰州教授
赵蕃（宋代）

因行碧湘门，倏念黄草尾。
曩辞戴安道，同者欧阳子。
那知三年过，仅谓一日尔。
惟辰虽陋邦，分教多名士。
前瞻固高明，后至复奇伟。
天将惠其俗，贤者不自鄙。
流传几人说，邂逅一见喜。
谈论未云终，别袂已复起。
勿谓隔沅湘，因来致兰芷。
题李氏敬聚堂
家铉翁（宋代）

人言尔祖玉蕴石，传到儿孙蓝出青。
眼底桐枝多秀色，早令授业各专经。
閒居书事寄逸人平上人
赵湘（宋代）

雨驱寒藓入衡门，颜子箪瓢近水濆。
静话忽容幽鸟听，好诗长忌俗人闻。
半帘松影和秋卷，一槛棋声与竹分。
野客有情僧有意，相思时望过溪云。
花非花 雨花
尹琼华（清代）

雾濛濛，丝缕缕。密还疏，来复去。行人莫怪断轻魂，小庭也酿愁无数。
示韦中实六首 其六
张侃（宋代）

微官当力勤，后月已戒路。思君且话言，处处放閒步。

花前借莺吟，卷中笑鱼蠹。民家老树根，小憩觅幽趣。

更后四十年，同君寻旧寓。斯事姑置之，尺书寄飞羽。
九日奉怀谢四溟逸人兼酬往日见寄之作
卢楠（明代）

邺中词客古今才，千里秋深发兴哀。陶令行藏只尽醉，孟嘉容止独清栽。

山萸细细团风袅，园菊亭亭带雨开。白首思君何处望，烟云苦忆魏三台。
游九锁二首
刘应子（宋代）

大涤仙山不易寻，仙人楼阁倚林坰。
地环九锁溪为路，殿合诸峰石作屏。
落日烟岚呈紫翠，清秋木石写丹青。
我生素负元龙气，东望沧溟醉眼醒。
七夕
董其昌（明代）

夏律乍留灰，秋箭今移晷。峨嵋岫初出，洞庭波渐起。

河边月桂幽，汉曲天榆丽。仙车驻七襄，札札弄机杼。

束素愁上衣，凌波泪如雨。高楼有思妇，切念从军子。

迎寒理衣缝，映日抽纤缕。岁岁遥相望，而无隔年聚。

如何离别悲，人称河汉女。
入山二首 其二
陈与义（宋代）

都迷去时景，策杖烟漫漫。微雨洗春色，诸峰生晚寒。
悼古
陈襄（宋代）

碧城楼角重凝眸，迤逦平原接古丘。
七国战争人不见，六朝兴废水长流。
远烟芳草年年事，明月清天夜夜愁。
范蠡功成在何处，五湖波上一扁舟。
吊性上人真
释德洪（宋代）

漆瞳照人韵拔俗，平生直性如劈竹。世情好恶我不知，是是劈劈一言足。

昔年访道辞七闽，丹青生此身外身。要将留悦倚门意，此心亦是酬慈亲。

慈亲未老身先逝，梦境悲欢成一戏。展开觌体露全机，偪塞虚空何处避。
出浴
许雷地（清代）

滟滟兰汤傍翠屏，个中倩影认伶俜。华清水滑侵温玉，豆蔻泉流发暗馨。

一幅画图郎看煞，十分娇态妾松惺。脸波腰柳花应妒，出浴新妆黛扫青。
眼儿媚
仇远（元代）

苔笺醉草调清平。鸦墨湿浮云。霓裳步冷，琼箫声断，旧梦关心。

小乔不恋周郎老，翠被折秋痕。那堪门外，黄花红叶，细雨更深。
桃花片
徐熥（明代）

一夜天孙剪绛绡，满林红雨乱萧萧。武陵溪上香魂散，露井风前艳质销。

粉黛凋残留半靥，胭脂零落带馀娇。崔郎肠断寻春处，人面花容两寂寥。
立春日
李远（唐代）

暖日傍帘晓，浓春开箧红。钗斜穿彩燕，罗薄剪春虫。

巧著金刀力，寒侵玉指风。娉婷何处戴，山鬓绿成丛。
行路难 其三
冯溥（清代）

纫兰不耐久，磨刃空伤手。树锻既不堪，犊鼻亦可丑。

丈夫悬弧既四方，焉能局蹐徒俯首。脂车秣马越太行，自信险阻无制肘。

我车脱幅，我马卒瘏。前有虺蛇，后有猛虎。将伯无助，困于林莽。

咄嗟歌白石，慷慨问青旻。孰知坎壈蓬蒿士，亦有当年稷契臣。
轿中看山
杨万里（宋代）

买山安得钱，有钱价不贱。
住山如冠玉，人见我不见。
世言游山好，一峰足双茧。
峰外复有峰，历尽独能遍。
不如近看山，近看不如远。
请山略退步，容我与对面。
我行山欣随，我住山乐伴。
有酒唤山饮，有蔌分山馔。
隔水绝高寒，萦云偏蒨绚。
雨滋青弥深，日炫紫还浅。
端居忽飞动，遐逝即回转。
孤秀呈复逃，层尖隐还显。
掇入轿中来，置在儿上玩。
劣行三两驿，已阅百千变。
非我去旁搜，皆渠来自献。
寄言有山人，勿卖亦勿典。
金多汝安用，价重山亦怨。
估若为我低，伤廉又非愿。
山已在胸中，岂复有余羡。
羡心固无余，更借山一看。
琵琶短引
杨慎（明代）

汉宫佳丽呼韩妇，黄金捍拨春风手。鹓凤宜承馺娑恩，犬羊翻作穹卢偶。

行行北斗望南看，马上一声堪白首。茫茫烟草叫胡笳，漠漠尘沙杂刁斗。

塞垣三秋少雁鸿，幕庭四月无花柳。枫香绝调今共怜，粪英幽恨君知否。

遗谱谁将异代传，艳辞自出骚人口。贺段本领昔已荒，穆曹官调知何有。

定子新从北里来，管儿不是东墙搂。

华表工彫犀四棱，锦绦自结丝千缕。撚弦运轸翠虬盘，促挝急节朱鸾走。

轮袍哉引连琐新，惊帆截浪忽雷吼。曲终赚尾复重头，掩却瓶笙兼瓦缶。

良夜邀欢松炬㸐，主翁爱客江鱼剖。善谑欣逢宋魏三，知音况对唐元九。

饱谙世事反覆多，甘向天涯沦落久。船中肯湿马曹衫，樽前且进牛殳酒。
余为华阳违法三直事制置使公牧都漕两使者以
程公许（宋代）

锦江傲吏真痴绝，公事无多日赋诗。
风月讳人贪捃拾，烟霞痼我费医治。
非关虎鬼工为厉，岂有诗人不耐饥。
三月不曾吟一句，法汗颜何以有毛锥。
戏题王吉甫居壁二首 其一
俞德邻（宋代）

晓出西关访直溪，西风掠地草萋萋。低迷岐路无人问，邢坞转东东转西。
冲虚观
彭耜（宋代）

天风吹衣霞飕飕，叱驭从南来罗浮。何谓玉笥捣药鸟，亦于石楼喧夜愁。

仙翁定知野人到，道观聊为朝真留。一粒刀圭吾不与，大椿那有八千秋。
悯耕者
韦庄（唐代）

何代何王不战争，尽从离乱见清平。

如今暴骨多于土，犹点乡兵作戍兵。
沁园春 长安谢使君席上醉后作
薛斑（清代）

姑妄言之，姑妄听之，莫笑狂生。看长杨献赋，人传才子；

沉香侍宴，词谱新声。台殿丝纶，封疆保障，振旅还朝奏荡平。

功成日，羡燕然勒石，麟阁题名。

拂衣早遂归耕。遇花月常教醉不醒。更选妓徵歌，金钗环绕；

谈天炙谷，珠履纵横。五世簪缨，百年耆耇，枣进安期證上清。

心方足，但前因未种，一事无成。
声声慢·寻寻觅觅
李清照（宋代）

寻寻觅觅，冷冷清清，凄凄惨惨戚戚。乍暖还寒时候，最难将息。戚杯两盏淡酒，怎敌他、晚来风急！雁过也，正伤心，却是旧时相识。
满地黄花堆积，憔悴损，如今有谁堪摘？守着窗儿，独自怎生得黑！梧桐更兼细雨，到黄昏、点点滴滴。这次第，怎一个愁字了得！（守着窗儿 一作：守著窗儿）
戏荅成汭
徐彦若（唐代）

南海黄茅瘴，不死成和尚。
灯花戏简西邻
陈起（宋代）

西邻逸韵偕秋清，瑶琴曾许月下听。
神驰吟境日复日，金飚转矣寒此盟。
昨夕相逢再有约，六花飞时湖上行。
短檠不密泄此意，煇煌粟粟攒金英。
哄堂一笑前未睹，信手闲阅灯花经。
一主饮席设林麓，一主盍簪获衣朋。
便欲笺天檄滕六，银杯逐马快此情。
晓来喜见万瓦白，乃是天宇清霜明。
得非分薄误灯花，还复灯花戏老兄。
和颜长官百咏·贫女
朱继芳（宋代）

春风有分到儿家，也插花枝表岁华。
但得作嫔君子室，随宜妆遣不须奢。
野石岩
吴镒（宋代）

夏夜深如秋气清，梦回风露湿桃笙。
惭忻月色分山色，所恨蛙声乱水声。
檐蔔花
潘玙（宋代）

未说司花刻玉工，人知名与佛相同。
可怜结了黄金子，依旧身归色界中。
次韵德久丈 其二
韩淲（宋代）

谈谐意方接，萧散诗自生。写成澹泊句，洗尽淫哇声。
挽孙府君二首
刘宰（宋代）

积累承三世，清修自一家。
穷通渠已定，悃愊我无华。
秋野禾生穗，春园果著花。
平生行乐处，未必愧烟霞。
晨炊叱驭驿观海边野烧
杨万里（宋代）

南海惊涛卷玉缸，北山野烧展红幢。山神海伯争新巧，并慰诗人眼一双。
送吴谏议上饶州
王建（唐代）

鄱阳太守是真人，琴在床头箓在身。曾向先皇边谏事，

还应上帝处称臣。养生自有年支药，税户应停月进银。

净扫水堂无侍女，下街唯共鹤殷勤。
拟古
苏泂（宋代）

煌煌庭中菊，秋后各已花。
玄霜下苍叶，憔翠同凡葩。
采之或伤下，不采谓我遐。
遗贱讵不然，无已安其家。
萧条陶彭泽，归去随风沙。
自古有如此，我何良叹嗟。
季伦昔富贵，举国称石家。
千金买绿珠，歌舞笑春华。
醉归击珊瑚，恨不穷骄奢。
黄尘洛阳起，里第下桑麻。
仲尼卒旅人，历聘空摧车。
古来竟何为，不见东门瓜。
道逢南岳太上人游京师戏赠其行
释德洪（宋代）

野外相逢一笑新，十年峰顶卧云人。却将南楚登山脚，去踏东华没马尘。
瞎堂三句
释慧远（宋代）

我有不入驴耳句，日盈月昃未容呈。
出门会得天平错，未出门先举向君。